
  KRETINGOS RAJONO SAVIVALDYBĖS TARYBA

SPRENDIMAS
DĖL KRETINGOS RAJONO SAVIVALDYBĖS TARYBOS 2014 M. GRUODŽIO 18 D. SPRENDIMO NR. T2-378 „DĖL VIETINĖS RINKLIAVOS UŽ KOMUNALINIŲ ATLIEKŲ SURINKIMĄ IŠ ATLIEKŲ TURĖTOJŲ IR ATLIEKŲ TVARKYMĄ NUOSTATŲ PATVIRTINIMO“ PAKEITIMO 

2016 m. sausio 28 d. Nr. T2-18
Kretinga

Vadovaudamasi Lietuvos Respublikos vietos savivaldos įstatymo 18 straipsnio 1 dalimi, Lietuvos Respublikos rinkliavų įstatymo 131 straipsniu, 16 straipsnio 2 dalimi, atsižvelgdama į SĮ „Kretingos komunalininkas“ 2016-01-13 raštą Nr. (3.6.) V4-36, Kretingos rajono savivaldybės taryba  nusprendžia:
1. Pakeisti Kretingos rajono savivaldybės vietinės rinkliavos už komunalinių atliekų surinkimą iš atliekų turėtojų ir atliekų tvarkymą nuostatų, patvirtintų Kretingos rajono savivaldybės tarybos 2014 m. gruodžio 18 d. sprendimu Nr. T2-378 „Dėl vietinės rinkliavos už komunalinių atliekų surinkimą iš atliekų turėtojų ir atliekų tvarkymą nuostatų patvirtinimo“:
1.1. 15 punktą ir išdėstyti jį taip:
„15. Visiems komunalinių atliekų turėtojams Savivaldybės teritorijoje nustatomi Vietinės rinkliavos dydžiai, kai vienos tonos atliekų tvarkymo sąnaudos yra 88,89 Eur (iš jų vienos tonos atliekų surinkimo ir transportavimo sąnaudos yra 53,35 Eur).“;
1.2. 35 punktą ir išdėstyti jį taip:
„35. Rinkliavos administratorius gali kreiptis į Komisiją dėl Vietinės rinkliavos netaikymo. Išnagrinėjusi Rinkliavos administratoriaus pateiktus dokumentus ir/ar apžiūrėjusi patalpas ar pastatus, Komisija teikia Rinkliavos administratoriui pasiūlymą taikyti ar netaikyti asmeniui Vietinę rinkliavą.“;
1.3. 59 punktą ir išdėstyti jį taip:
„59. Rinkliavos administratorius atidaro specialią sąskaitą, kurioje kaupiamos Vietinės rinkliavos lėšos. Lėšos, gautos į sąskaitą, du kartus per mėnesį – iki einamojo mėnesio 15 dienos ir iki einamojo mėnesio paskutinės darbo dienos – pervedamos į Kretingos rajono savivaldybės administracijos (juridinio asmens kodas – 188715222) sąskaitą, nurodant įmokos kodą 54056.“;
1.4. priedo „Vietinės rinkliavos dydžiai Kretingos rajono savivaldybės vietinės rinkliavos mokėtojams“ 2 ir 15 eilutes ir išdėstyti jas taip:


	2.
	Sodų paskirties objektai
	Naudojami arba poilsiui ir (arba) sodininkystei ir (arba) daržininkystei sodininkų bendrijos nariams priklausantys sodo sklypai su pastatais ir (ar) sodo sklypai su pastatais, nepriklausantys sodininkų bendrijos nariams, bet esantys sodo teritorijoje.

	Sodo sklypas su pastatais (ar pastatu), kurie naudojami tik sezono metu (sezonas – 7 mėnesiai, nuo balandžio iki spalio mėnesio imtinai)
	10

	15.
	Kaimo turizmo sodybos
	Kaimo turizmo pastatai
	Pastato vienas bendrojo ploto m2 (veiklos laikotarpis 6 mėn. – nuo balandžio mėn. iki rugsėjo mėn. imtinai)
	0,4



1.5. priedą „Vietinės rinkliavos dydžiai Kretingos rajono savivaldybės vietinės rinkliavos mokėtojams“ papildyti tekstu:
„Gyventojams, deklaravusiems nuolatinę gyvenamąją vietą sodininkų bendrijos teritorijoje, iki kurių valdos nėra galimybės privažiuoti/ nėra galimybės ištuštinti konteinerių ir iki atliekų paėmimo vietos konteineris turi būti gabenamas/ atliekos nešamos daugiau nei 300 m., Vietinė rinkliava, numatyta 1 eilutėje, - 50 proc. mažesnė.“
2. Sprendimas įsigalioja 2016 m. vasario 1 d.
3. Sprendimą paskelbti Teisėkūros pagrindų įstatymo nustatyta tvarka.


Savivaldybės meras					     Juozas Mažeika 				

